Rozhodnutie Komisie
z 27. septembra 2001
o určitých ochranných opatreniach vzhľadom na určité produkty rybolovu a akvakultúry určené na ľudskú spotrebu a s pôvodom v Indonézii
(oznámené pod číslom dokumentu C(2001) 2935)
(2001/705/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady veterinárnych kontrol výrobkov, ktoré vstupujú do spoločenstva z tretích krajín [1], a najmä na jej článok 22 ods. 1,
keďže:
(1) V súlade s článkom 22 smernice 97/78/EHS sa musia prijať potrebné opatrenia vzhľadom na dovoz určitých výrobkov z tretích krajín, v ktorých sa objavil alebo sa šíri akýkoľvek dôvod, u ktorého je pravdepodobné, že bude predstavovať vážne nebezpečenstvo pre zdravie zvierat alebo ľudí.
(2) V garnátoch určených na ľudskú spotrebu a dovážaných z Indonézie bola zistená prítomnosť chloranfenikolu.
(3) Nakoľko prítomnosť chloranfenikolu v potrave predstavuje potenciálne riziko pre zdravie ľudí, zásielky garnátov, ktoré majú svoj pôvod v Indonézii alebo odtiaľ pochádzajú, sa ovzorkujú s cieľom demonštrovať ich zdravotnú nezávadnosť.
(4) Smernicou Rady 92/59/EHS z 29. júna 1992 o všeobecnej bezpečnosti výrobkov [2] bol zriadený systém rýchleho varovania pre potraviny a jeho právny prostriedok je vhodný na zavedenie požiadavky na vzájomnú informovanosť stanovenú článkom 22 ods. 2 smernice 97/78/ES.
(5) Toto rozhodnutie bude revidované vzhľadom na záruky ponúknuté príslušnými indonézskymi úradmi a na základe výsledkov skúšky vykonanej členskými štátmi.
(6) Opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Toto nariadenie sa uplatňuje na garnáty určené na ľudskú spotrebu, ktoré prichádzajú z Indonézie alebo tam majú svoj pôvod.
Článok 2
1. Členské štáty, s použitím príslušných plánov odberu vzoriek a metód stanovenia, podrobia všetky zásielky garnátov, ktoré majú svoj pôvod v Indonézii alebo odtiaľ pochádzajú, chemickej skúške s cieľom zabezpečiť, že dotknuté výrobky nepredstavujú nebezpečenstvo pre zdravie ľudí. Táto skúška sa musí vykonať najmä so zameraním na zistenie prítomnosti chloranfenikolu.
2. Členské štáty okamžite informujú Komisiu o výsledkoch skúšky uvedenej v odseku 1, pričom využijú systém rýchleho varovania pre potraviny vytvorený smernicou 92/59/EHS.
Článok 3
Členské štáty nepovolia dovoz na svoje územie alebo zásielku smerujúcu do iného členského štátu produktov uvedených v článku 1, pokiaľ výsledky kontrol uvedených v článku 2 nebudú priaznivé.
Článok 4
Všetky výdavky, ktoré vzniknú v dôsledku uplatňovania tohto rozhodnutia, sa účtujú odosielateľovi, príjemcovi alebo ich agentovi.
Článok 5
Členské štáty zmenia opatrenia, ktoré uplatňujú pri obchodovaní tak, aby ich uviedli do súladu s týmto rozhodnutím. Bezodkladne o tom budú informovať Komisiu.
Článok 6
Toto rozhodnutie bude revidované na základe záruk poskytnutých príslušnými indonézskymi úradmi a na základe výsledkov skúšok uvedených v článku 2.
Článok 7
Toto rozhodnutie je adresované členským štátom.
V Bruseli 27. septembra 2001